La incidència anual d'hemorràgia intracranial (HIC) a Catalunya és de 491 casos per milió d'habitants.
L'HIC és greu; en pacients que reben anticoagulants, la letalitat és de més del 50%.
Els principals factors de risc d'HIC en pacients tractats són l'edat, la hipertensió arterial i l'antecedent d'accident vascular cerebral, a més de la intensitat de l'efecte anticoagulant.
S'ha descrit que afegir un antidepressiu ISRS o un ISRSNA a un ACO augmentaria el risc d'HIC en un 50-60%.
El risc sembla ser més elevat amb venlafaxina (que inhibeix la recaptació de noradrenalina i produeix hipertensió arterial), seguida de mirtazapina, sertralina, escitalopram i citalopram.
Convé conèixer la magnitud de l'exposició de la població a ACO, i establir els grups de risc:
Si dels pacients que prenen ACO una proporció elevada és d'edat avançada, l'impacte poblacional del risc d'hemorràgia serà més alt.
Si una proporció important dels tractats amb ACO pren de manera simultània un antidepressiu ISRS o ISRNA, especialment venlafaxina, l'impacte poblacional del risc d'hemorràgia serà més alt.
Els fàrmacs corresponen als codis ATC B01AA (antagonistes de la vitamina K), B01AE (inhibidors directes de la trombina) i B01AF (inhibidors del factor Xa), dispensats a oficines de farmàcia.
Es considera que un pacient ha estat exposat a ACO quan se li ha prescrit i dispensat algun medicament amb aquests principis actius.
S'ha examinat el nombre de persones que han rebut ACO en el període de juliol de 2013 a juny de 2014.
Per a l'anàlisi del tractament concomitant s'ha considerat el segon trimestre de 2014.
Proporció de pacients que reben NACO, segons edat i sexe.
Nombre de pacients tractats amb anticoagulants orals, per edat.
Ús simultani d'anticoagulants orals i antidepressius a Catalunya.
A Catalunya unes 138.000 persones reben tractament amb un anticoagulant oral.
D'aquestes, un 86% té més de 65 anys, i gairebé la meitat té més de 80 anys.
Una extrapolació dels riscos poblacionals d'hemorràgia registrats en un estudi danès recent donaria 488 casos anuals d'HIC atribuïble a anticoagulants.
La principal indicació dels ACO és la prevenció de l'ictus en pacients amb fibril·lació auricular (FA) no valvular.
La prevalença de l'FA augmenta de manera exponencial amb l'edat, i la proporció de població tractada amb ACO també.
L'efecte indesitjat més temible dels ACO és l'HIC.
El seu principal factor de risc és l' edat.
És preocupant que gairebé la meitat dels usuaris d'ACO tenen més de 80 anys.
Tot i que en assaigs clínics els ACO han mostrat una relació benefici-risc favorable en pacients de més de 80 anys, es dubta que els resultats obtinguts en assaigs clínics amb poblacions poc representatives siguin aplicables a la població general, de manera que es posa en dubte la indicació dels ACO en pacients amb FA de més de 80 anys.
Uns 15.000 pacients (11% dels pacients tractats amb ACO) van rebre un NACO (dabigatran en un 43% dels casos).
La proporció de pacients tractats amb NACO va ser particularment elevada en les dones de 65 a 74 anys, probablement perquè en aquest grup d'edat s'utilitzen sovint per a una altra indicació aprovada, la prevenció de la malaltia tromboembòlica venosa en pacients operats (sobretot de cirurgia ortopèdica, més freqüent en les dones).
El menor nombre d'envasos consumits per any per aquests grups reflecteix tractaments de curta durada, de l'ordre de setmanes.
La incidència d'hemorràgia és més elevada a l'inici del tractament i en els pacients que reben més d'un fàrmac antitrombòtic.
Amb els ACO cumarínics es pot mesurar la intensitat de l'efecte anticoagulant amb la determinació de l'INR; un valor de més de 3 implica un increment considerable del risc d'hemorràgia.
No hi ha cap prova de laboratori que informi sobre la intensitat de l'efecte dels NACO.
No se sap si en la pràctica habitual aquests fàrmacs impliquen un risc d'hemorràgia més alt que els cumarínics.
L'ús simultani d'ACO i un antidepressiu ISRS o ISRNA incrementa el risc d'HIC.
Un 11,5% i un 4%, respectivament, de les persones de més de 65 anys tractades amb ACO van rebre simultàniament un antidepressiu ISRS o ISRNA.